පොදු අපේක්ෂක ෆොන්සේකා මහතා ද්‍රවිඩ ජාතික සන්ධානය සමඟ ගිවිසුමකට එළඹීමෙන් ත්‍රස්තවාදී තර්ජනයට ලක්ව සිටි ගම්වැසියන් භීතියට පත්ව ඇති බව දිඟාමඩුල්ල දිස්ත්‍රික් සංඝ සභාවේ ලේඛකාධිකාරී අරංතලාව බෞද්ධ මධ්‍යස්ථානාධිපති, අම්පාර මහාවාසී මහා විහාරාධිපති ශාස්ත්‍රපති කිරිඳිවැල සෝමරතන නාහිමියෝ පවසති.දේශීයව මෙන් ම විදේශීය වශයෙන් පැවති විවිධ කුමන්ත්‍රණ පරදවමින් දශක තුනක් තිස්සේ අවසන් කළ නොහැකි වූ ත්‍රස්තවාදය අවසන් කර බේරාදුන් රට නැවත ලේ විලක් කිරීමට ෆොන්සේකා ප්‍රමුඛ සන්ධානය සුදානම් වන බව සෝමරතන නාහිමියෝ අවධාරණය කරති.ෆොන්සේකා මහතාගේ මැතිවරණ ප්‍රකාශනයෙහි රටේ ඒකීයභාවය පිළිබඳව කිසිඳු සඳහනක් කර නැති බව පවසන නාහිමියෝ මේ රට ෆෙඩරල් රටක් බවට පත්කිරීමට එජාපය, ජවිපෙ සහ ෆොන්සේකා මහතා ක්‍රියා කරනු ඇතැයි ද පවසති.මේ ප්‍රෝඩාකාරී ගිවිසුමේ උතුරු - නැඟෙනහිර ඒකාබද්ධ කිරීම, ස්වයං පාලනයක් ඇති කිරීම, සිරගත වී සිටින ත්‍රස්තවාදීන් කොන්දේසි විරහිතව නිදහස් කිරීම, ත්‍රිවිධ හමුදා කඳවුරු ඉවත් කිරීම වැනි කරුණුවලට අවධානය යොමු කර තිබීම මේ රටේ බුද්ධිමත් ජනතාව ඥානාන්විතව අවබෝධ කරගත යුතු බව අවධාරණ කරන නාහිමියෝ මේ රට නැවත අස්ථාවර කිරිමට කිසිදා සංඝරත්නය ඉඩනොතබන බව ද පවසති.තර්ජනයට පත් ගැමියන් මේ තත්ත්වය තුළින් භීතියට හා ත්‍රාසයට පත්ව සිටින්නේ නැවත එම ජනතාවට ත්‍රස්තවාදය හේතුවෙන් තම දරු පැටවුන් රැගෙන නිරාහාරව කැලේ පැනීමට සිදුවන නිසා බව ද උන්වහන්සේ පැවසූහ.කොළඹ සිටින විජාතික ගැතිකම් කරන පිරිස මේ රටේ කෘත්‍රිමව මවාපාන තත්ත්වය වෙනස් කිරීමට මේ රටේ සංඝරත්නය වීදි බැස තිබෙන බව අවධාරණය කළ සෝමානන්ද නාහිමියෝ මේ රට භාරදීමට සිටින එකම සුදුසු නායකයා මහින්ද රාජපක්ෂ මහතා බවත් ඒ සඳහා සංඝරත්නය කැප වී ක්‍රියා කරන බවත් පැවසූහ.